Катедра „Контрол и анализ на стопанската дейност“ при Стопанска академия отбеляза 25 г. специалност СФК :: RegNews.NET - Новини по всяко време
Начало » Общество » Катедра „Контрол и анализ на стопанската дейност“ при Стопанска академия отбеляза 25 г. специалност СФК
Катедра „Контрол и анализ на стопанската дейност“ при Стопанска академия отбеляза 25 г. специалност СФК
08-11-2017 0 327
Катедра „Контрол и анализ на стопанската дейност“ организира поредица от прояви, с които бе чествана 25-годишнината на специалност „Стопански и финансов контрол”. По реализиран от катедрата научноизследователски проект „Изследване на процесуалния данъчен контрол за ограничаване на административните нарушения“ се проведе научен семинар на тема „Съвременни аспекти на процесуалния данъчен контрол“.
В семинара участваха членовете на проектния екип, преподаватели и докторанти от катедрата-организатор, преподаватели от други катедри на Стопанска академия и от Международното висше бизнес училище – Ботевград, студенти от специалност „Стопански и финансов контрол“ и от други специалности на Стопанска академия, специалисти от практиката, завършили спец. СФК и обучаеми в магистърски програми към катедра „Контрол и анализ на стопанската дейност“.
Форумът откри с приветствие и пожелание за успешна работа, проф. д-р Георги Иванов – ръководител на катедра КАСД, зам.-ректор „Акредитация и управление на качеството“ и член на Сметната палата. Писмени приветствия бяха депозирани от проф. д-р Красимир Йорданов – главен одитор в Сметната палата на Р България и преподавател в МВБУ, и от доц. д-р Антон Маринов – преподавател в Академията на МВР.
Работата на научния форум започна с представянето на пленарен доклад от ръководителя на проекта, доц. д-р Пепа Стойкова. След това бяха представени още три пленарни доклада, като за семинара бяха депозирани общо 45 разработки, които след рецензиране подлежат на публикуване в сборник. Със самостоятелни доклади участват и студенти от Узбекистан, обучаващи се в свищовското висше училище по Програма „Еразъм+“. Проведена беше дискусия по въпросите и проблемите на контрола върху публичните вземания, събираемостта, обжалването и други процедури. В обобщение на дискутираните проблеми, участниците направиха изводи за необходимостта от усъвършенстване на контрола върху данъчно-осигурителния процес. Набелязани бяха насоки за подобряване събираемостта на публичните вземания и изпълнението на процесуалните разпоредби. Научният семинар беше закрит с идеята да стане начало на традиция за дискутиране проблемите на данъчния контрол.
По повод 25-годишнината на специалност СФК се проведе и среща на настоящи и бивши възпитаници с преподаватели от катедрата. В аулата на Академията, проф. Г. Иванов представи визията за бъдещото развитие на катедрата, а бившите възпитаници споделиха какво им е дала специалността и как са се реализирали в професионалната си кариера. След присъединяването на нови членове към алумни клуба „Стопански и финансов контрол”, бяха набелязани бъдещи съвместни действия за сътрудничество. Бивши възпитаници предложиха съдействие при посрещане на студенти в реална работна среда и изнасяне на публични лекции по проблемите на контрола в обществените поръчки и външния одит. В края на срещата, участниците посетиха Академичния музей, където бяха впечатлени от обновената експозиция.
В рамките на честването на годишнината се състоя и публична лекция на тема „Роля на институционалния контрол в контекста на обединена Европа”, която изнесе проф. Карос Аренас Алорга – преподавател в Кралския университет „Карлос III” в Мадрид. Акцентът беше поставен върху връзката между институционалния контрол и регулирането на лихвените проценти в Европейския съюз. Гост-лекторът защити тезата, че регулативните механизми на ниските лихвени проценти не дават ясна представа за рентабилността на капитала. В тази връзка се аргументираха предложения за либерализиране на механизмите за определяне на лихвите от Европейска централна банка, за свободно движение на хора, стоки и капитали, чрез което ще се спомогне за повишаване на икономическия ръст в обединена Европа.
Публичната лекция бе организирана със съдействието на бивш възпитаник на спец. СФК – Мирослав Михайлов, генерален секретар на Институт за развитие и устойчивост на туризма.